Tier val seun (10) aan op Vrystaat-plaasArgieffoto: https://pixabay.com Die seun het glo saam met sy pa die Tau Thaba Game and Lion Lodge besoek, toe dit gebeur het. JC Pretorius, eienaar van die wildsplaas, het gesê die seun en sy pa is deur een van die gidse vergesel na die leeu- en tierkampe op die plaas waar die diere agter ŉ elektriese dubbelheining besigtig kan word. Volgens Pretorius het die pa heeltyd die seun aangepor om nader aan die heining te staan sodat hy ŉ video kon neem. “Die gids het vir die seun gesê om weg te kom van die heining, maar hulle verstaan gladnie Engels nie. Ek weet dus nie of hulle die opdrag net geïgnoreer het of werklik nie verstaan het wat die gids sê nie,” het Pretorius gesê. Hy vertel die tier het nadergehardloop toe die seun met sy rug na die heining gestaan het en die seun met albei sy voorpote deur die heining gekap. “Die heining is geëlektrifiseer, maar ek dink die tier was so vol adrenalien dat die elektriese heining hom nie afgeskrik het nie.” Pretorius het gesê hy het direk na die voorval iemand gestuur om die heining na te gaan en seker te maak die elektrisiteit was wel aan en dit was beslis die geval. “Ons het dadelik die seun en sy pa na ŉ hospitaal in Johannesburg gehaas, want ons wou nie vir die ambulans wag om tot hier te kom nie. Die seun het diep snye aan sy arms en bene opgedoen, maar hy was verbasend kalm. Dit is ŉ dapper laaitie. Hy het nie eers gehuil nie,” het Pretorius gesê. “Die pa was egter heeltemal histeries en het sommer nog kwater geword toe ons by die hospitaal kom en die dokter nie kon Frans praat nie.” Dit is nie duidelik hoe ernstig die seun se beserings was nie, maar Pretorius meen hy was hy nie in lewensgevaar nie. EWN berig die seun moes geopereer word om die wonde te heg en is in die waakeenheid van die hospitaal opgeneem. Volgens Pretorius is hy baie spyt oor wat gebeur het. In die 16 jaar wat hy die plaas besit, was daar nog nooit so ŉ voorval nie. “Ek voel verskriklik sleg hieroor en ek dink nie ŉ mens moet iemand blameer nie. Dit was ŉ ongeluk en ek voel bitter sleg daaroor.” Hy het gesê daar is nie sprake daarvan dat die tier van kant gemaak sal word of van die plaas af geskuif sal word nie. “Dit was mos nie die tier se skuld nie. Die tier is eintlik relatief mak, maar dit bly altyd ŉ wilde dier.” Maroela Media het die polisie om kommentaar genader, maar hulle het nie kennis gedra van die voorval nie.